
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 septembrie 2014

	Nr.
	4c-7/307


R A P O R T

asupra propunerii legislative pentru modificarea și completarea Legii 53/2003 Codul muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 286/2014 din 10 iunie 2014, cu dezbaterea pe fond în procedură obişnuită, a propunerii legislative pentru modificarea și completarea Legii 53/2003 Codul muncii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1532/20.12.2013)

· avizul favorabil al Consiliului Economic şi Social (nr.3618/05.12.2013)

· avizul favorabil al Comisiei juridice, de disciplină şi imunităţi 
(nr.4c-11/644/17.06.2014)

· punctul de vedere, negativ, al Guvernului (nr.224/07.02.2014).

Propunerea legislativă are ca obiect de reglementare modificarea şi completarea dispoziţiilor art.82 şi 84 din Legea nr.53/2003 – Codul muncii, republicată, cu modificările şi completările ulterioare, referitoare la condiţiile în care se pot încheia contracte individuale de muncă pe perioadă determinată.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 2 septembrie 2014 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei, Protecţiei Sociale şi Persoanelor Vârstnice:
· d-na Rovana Plumb – Ministru 
· d-na Marcela Dumitraş – consilier juridic.
La lucrările comisiei şi-au înregistrat prezenţa 23 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 3 iunie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· eliminarea, de la alin.(5) al art.82, a criteriilor în raport de care contractele individuale de muncă pe durată determinată se consideră succesive, are drept consecinţă neasigurarea transpunerii în legislaţia naţională a punctului 2 lit. a) din Clauza nr. 5 din Acordul-cadru privind munca pe durată determinată, încheiat la 18 martie 1999 între organizaţiile de tip confederativ generale CES, UNICEF şi CEEP, anexat la Directiva 1999/70/CE a Consiliului privind acordul-cadru cu privire la munca pe durată determinată, încheiat între CES, UNICEF şi CEEP, ceea ce aduce atingere îndeplinirii, de către România, a obligaţiilor ce îi revin în ceea ce priveşte armonizarea legislaţiei cu dreptul UE;
· textul propus pentru pct. 3 al articolului unic nu corespunde intenţiei de reglementare menţionată în Expunerea de motive (reducerea perioadei de prelungire a contractului individual de muncă, de la 36 de luni, la 24 de luni), în sensul că acesta conservă soluţia legislativă conţinută în textul art.84 alin.(1) din Legea nr. 53/2003 – Codul muncii, în vigoare în prezent;
· s-a apreciat că dispoziţiile din Codul muncii în vigoare, referitoare la contractul individual de muncă pe perioadă determinată, răspund atât nevoilor angajatorilor, cât şi celor ale salariaţilor, precum şi dinamicii activităţii economice de pe piaţa muncii din România şi se încadrează în practica statelor europene;
· având în vedere faptul că propunerea legislativă vizează doar contractele individuale de muncă încheiate pentru o perioadă mai mică de 24 de luni, apreciem că aceasta este restrictivă. De asemenea, sunt restrictive şi nu asigură flexibilitatea activităţii desfăşurate de angajator (fiind de natură să ducă la practici abuzive şi discriminatorii pentru salariaţii care desfăşoară activitate pe durată determinată) obligaţiile propuse în sarcina angajatorului la încetarea contractului individual de muncă pe perioadă determinată şi care privesc fie desfiinţarea postului, fie menţinerea acestuia şi organizarea de concurs/examen pentru ocuparea postului pe perioadă determinată sau transformarea contractului individual de muncă încheiat pe perioadă determinată în contract individual de muncă pe perioadă nedeterminată, prin încheierea unui act adiţional.

PREŞEDINTE,



SECRETAR,


Florin Iordache



Mihăiţă Găină

Întocmit,

Consilier parlamentar Lidia Vlădescu

